‘Kry ruggraat, Ramaphosa’Pres. Cyril Ramaphosa. (Foto: Jairus Mmutle/GCIS) Dit lyk of die aanstelling van Kgosientsho Ramokgopa as Suid-Afrika se nuwe minister van elektrisiteit – en die man getaak daarmee om die land se kragkrisis te help uitsorteer – nie juis hond haaraf gaan maak nie. Die aanstelling is gedoen as ŉ poging deur pres. Cyril Ramaphosa om Suid-Afrikaners te verseker dat hy – en die regerende party – ernstig is daaroor om die kragkrisis op te los. “Dit word egter al hoe duideliker dat die pos geskep is bloot om ons te paai en nie as ŉ werklike oplossing vir die probleem nie,” sê Samantha Graham-Maré, die DA se woordvoerder oor elektrisiteit. Ramaphosa “moet nou ruggraat kry en sy elektrisiteitsminister bemagtig”, sê Graham-Maré. En as Ramaphosa ernstig was daaroor om Suid-Afrika se onhoudbare kragkrisis te takel, sou hy die verantwoordelikhede van Ramokgopa se portefeulje reeds in die Staatskoerant uitgestippel het sodat “die nuwe minister bemagtig word om sy werk te doen”. Pleks daarvan is daar al hoe meer berigte van ŉ turfoorlog tussen Ramokgopa, Pravin Gordhan, sy eweknie by openbare ondernemings, en Gwede Mantashe, minister van minerale hulpbronne en energie. En dié gekibbel is die gevolg van Ramaphosa se besluiteloosheid en gebrek aan optrede, sê Graham-Maré. “Hoekom is dit so moeilik vir die president om die verantwoordelikhede van die drie ministers duidelik uit te spel?” Die DA vra ook dat Ramokgopa se prestasie-ooreenkoms bekend gemaak word, sodat Suid-Afrikaners kan bepaal presies wat hy aan die voortslepende krisis doen. In hierdie stadium werk die minister in ŉ vakuum, terwyl die ekonomie in duie stort weens die genadelose instel van beurtkrag, sê die party. “Ramokgopa se plan om beurtkrag te beëindig, wat dié naweek bekend gemaak is, is ŉ oninspirerende wagoedlysie om tyd te wen en te hoop vir die beste. “Hoop is nie ŉ strategie nie. “Wat die land nou meer as ooit benodig, is ŉ duidelike en volhoubare plan wat beurtkrag gaan verminder en die weg gaan baan tot volhoubare kragvoorsiening.”